
ZAEEF AHAADEES AUR MAUZOO 
(Fabricated) RIVAAYAAT KA BAYAAN. 

Taaleef : Abu Al-Hasan Al-Hindi (Hafizahullaah) 

Alfaazi Taur Par Zaeef Ka Matlab "Kamzor" Hota Hai. Hadees Ke Lihaaz 
Se Zaeef Rivaayat Us Ko Kehte Hain Jo Hasan Rivaayat Ke Darjey Ke 
Neechey Ki Rivaayat Hoti Hai. Is Hadees Mein Ek Ya Ek Se Zyaada Saheeh 
Ki Shartein Poori Nahi Hoti Hai. 

Al-Baiqooni Ne Uloom Al-Hadees Mein Is Hadees Ki Vazaahat Kuch Is 
Tarah Ki Hai : 

"Jo Bhi Hasan Darjey Ke Neechey Ki Hadees Hoti Hai Usey Zaeef 
Kehte Hain Aur Is Ki Bohat Si Shaakhein (Branches) Hoti Hai." 

Shaikh Al-Albaani (Rahimahullaah) Kaun The ? 

Shaikh Al-Ansaari Ne Kaha : 

"Shaikh Al-Albaani Hanafi The. Lekin Jab Woh Hadees Ki Science Mein 
Daakhil Huye Tou Woh Uski Oonchaai Tak Pohanch Gaye." (Aur Phir Ek 
Bohat Badey Muhaddis Baney Aur Martey Dum Tak Sirf Muhammad 

(Afe) Ko Maanney Waaley Bangaye). 

[Al-Majmoo : 2/598] 

TASHREEH: Shaikh Al-Albaani (Rahimahullaah) Ka Is Ummat Par Bohat Hi 
Bada Ehsaan Hai Ke Un Hone Is Ummat Ko Ahaadees Samajhne Ke Liye 
Bohat Hi Aasaan Kardiya Apne Tehqeeq Ke Zariye Se. 

Un Hone Ahaadees Mein Se Kaun Si Hadees Zaeef Aur Kaun Si Saheeh 
Hai Us Ki Alag Ahaadees Ki Kitaabein Banaayi Hai Jaisa Ke, 

Saheeh Abu Daawood, Saheeh At-Tirmizee, Saheeh Ibn Maajah, 
Saheeh Sunan An-Nasaaee. 

Aur Un Ki Khud Ki Kitaabein Silsilatul Ahaadees As-Saheehah Jis Mein 
Saarey Ahaadees Saheeh Hai. Aur Ek Kitaab Silsilatul Ahaadees Az- 
Zaeefah Jis Mein Saarey Ahaadees Zaeef Hain. 

Ab Koi Shakhs Qiyaamat Ke Din Allaah Se Yeh Nahi Keh Sakta Ke Mujh 
Tak Saheeh Ahaadees Nahi Pohanchi Aur Is Liye Mai Zaeef Ahaadees Par 
Amal Karta Raha. 

ZAEEF AHAADEES Kl KUCH MISAALEIN. 

Ali Bin Abu Taalib Rivaayat Karte Hain Ki Abu Juhaifah Ne Kaha Ki Ali Ne 
Kaha "Ek Haath Ko Doosrey Haath Par Rakh Kar Aur Usey Naaf Ke 
Neechey Baandhna Sunnat Hai." 

[Sunan Abu Daawood : 756] Darjah: Zaeef (Weak). 

TEHQEEQ: Raaviyon Ke Jod (Chain of Narrators) : 

[Muhammed Bin Mahboob, Hafs Bin Ghiaas, Abdul Rahmaan Bin Is- 
Haaq, Ziaad Bin Zaid, Abu Juhaifah, Ali] Is Hadees Ko Muhaddiseen Ne 
Zaeef Qaraar Diya Hai Kyun Ke Raaviyon Ke Jod Mein Ek Raavi Abdul 
Rahmaan Bin Is-Haaq Zaeef Raavi Hai. 

Kutub Ar-Rijaal Se Is Raavi Ke Zaeef Hone Ke Dalaael Neechey Dee Gayi 
Link Mein Hai. Http://Asmaur-Rijaal.Blogspot.Com/2013/02/Abdur- 
Rahmaan-Bin-lshaaq-Bin-AI-Haarith.Html 

DUAA KE BA'D CHEHREY PAR HAATH PHERNA. 

Shaikh Al-Albaani (Rahimahullaah) Ne Kaha : 

"Duaa Ke Ba'd Chehrey Par Haath Pherney Ke Baarey Mein Jitney Bhi 
Ahaadees Hain Woh Sab Zaeef Hai." [Sifatus Salaah of Imaam Al-Albaani, Pg : 155] 

Rasool Allaah (;&&) Ne Farmaaya : 

"Sab Se Behtareen Kalaam Allaah Ki Kitaab Hai Aur Sab Se Behtareen 
Tareeqah Muhammad Ka Tareeqah Hai." [Saheeh Muslim, Hadees: 2005 ] 

Yeh Saabit Nahi Hai Ki Rasool Allaah Duaa Karne Ke Ba'd Apne Chehrey 
Par Haath Phertey The. Bohat Si Ahaadees Hai Jis Mein Hai Ki Rasool 
Allaah Ne Allaah Ko Duaa Mein Pukaara Lekin Koi Saheeh Rivaayat Nahi 
Hai Jis Mein Rasool Allaah Ne Duaa Ke Ba'd Apne Chehrey Par Haath Phera. 

Jo Yeh Kehte Hain Ki Duaa Ke Ba'd Chehrey Par Haath Pherna Chaahiye 
Woh Kuch Zaeef Ahaadees Ko Bayaan Karte Hain. 

1. Raavi-e-Hadees Ibn Abbaas (Raziyallaahu Anhu), Rasool Allaah Ne 

Farmaaya: "Jab Tum Allaah Se Duaa Maango Tou Seedhi Hatheli Se 
Maango Ulthi Hatheyli Se Mat Maango Aur Jab Duaa Ko Khatm Karo Tou 
Apne Chehrey Par (Apne Haathon Ko) Pherlo. [Sunan ibn Maajah : 3866] 

Is Hadees Ko Imaam Ibn Maajah Ne ZAEEF Kaha Hai. 

2. Raavi-e-Hadees Yazeed Bin Saeed Al-Kindee, 

Jab Rasool Allaah Duaa Maangtey The Woh Apne Haathon Ko 

Uthaatey The Aur Apne Haath Apne Chehrey Par Phertey The. 

[Sunan Abu Daawood : 1492] 

Is Hadees Ko Shaikh Albaani Ne Zaeef Kaha Hai. 

* Shaikh Ibn Taimiyyah (Rahimahullaah) Kehte Hain : 

Rasool Allaah Ka Duaa Mein Haath Uthaaney Ke Hawaaley Se Yeh 

Saabit Hai Kyun Ke Bohat Si Saheeh Ahaadees Hai Lekin Duaa Ke Ba'd 
Chehrey Par Haath Pherney Ki Sirf Ek Ya Do (2) Hadees Hai Jinhein 
Dalaael Ke Taur Par Nahi Liya Jaa Sakta (Kyun Ke Woh Ahaadees Zaeef 
Hai)." [Majmoo' Al-Fataawa : 22/519] 

* Ibn Abdus-Salaam Kehte Hain : 

"Duaa Karney Ke Ba'd Apne Haathon Ko Chehrey Par Siwaaye Jaahil Ke 
Aur Koi Nahi Pherta." [Fataawa Al-lzz Ibn Abdus-Salaam, Pg : 47] 

NOTE: Ulamaa Ne Yeh Bhi Bayaan Kiya Hai Ki Angoothey (Thumb) Ko 
Choom Kar Apne Aankhon Par Rakhna Ek Bida't Hai Jo Ki Soofiyon 
(Quadriyon) Ke Tareeqey Se Ejaad Hua Hai 

Aur Jo Is Ke Baarey Mein Ahaadees Hai Woh Rasool Allaah (/fefc) Par 
Jhootha Mansoob Kiya Gaya Hai. 

EK AUR ZAEEF (WEAK/KAMZOR) HADEES. 

Ramazaan Ka Pehla, Doosra Aur Teesra Ashrah. 

"Ramazaan Ka Ibtidaai Hissa Rahmat Hai, Aur Darmiyaani Hissa 
Bakhshish Aur Aakhri Hissa Jahannam Se Aazaadi Haasil Karne Ka Hai." 

[Saheeh Ibn Khuzaimah, Kitaab Us-Siyaam] Yeh Rivaayat Zaeef Hai Kyun Ki, 

1. Is Ka Raavi Ali Bin Zaid Bin Jaduaan "Zaeef " Hai. 

[Taqreeb Ul-Tahzeeb: 4734] 

2. Jamhoor Muhaddiseen Karaam Ne Usey Zaeef Kaha Hai. 

(Zavaaed Ibn Maajah: 228) 

3. Imaam Abu Haatim (Rahimahullaah) Ne Kaha : 

"Yeh Hadees Munkar Hai." [Al-Alal Laaban Abi Haatim: 1/249] 

4. Shaikh Albaani (Rahimahullaah) Ne Kaha: "Munkar" 

[Silsilat Ul-Ahaadees Az-Zaeefah Wal-Mauzooah: 871] 

5. Shaikh Abu Ishaaq Al-Huwaini Masri (Hafizahullaah) Ne Kaha: 

"Yeh Hadees Baatil Hai." [Al -Naafilatah Fee Al-Ahaadees Al-Zaeefa : 1/291] 

FAAEDAH: Pata Nahi Musalmaan Kab Aqal Istimaal Karega Saheeh 
Ahaadees Hone Ke Baavajood Zaeef Hadees Phailaaney Ki Kya Zaroorat 
Hai. Agar llm Hone Ke Liye Phailaa Raha Hai Ke Falaan Hadees Zaeef Hai 
Tou Koi Baat Nahin Lekin Us Zaeef Hadees Ko Bhi Amal Karne Ke Liye 
Doosron Tak Pohancha Raha Hai Tou Kitni Buri Baat Hai. 

Allaah Ta'aalaa Ki Rahmat Ko Mehdood Kar Ke Musalmaan Ko Sochney 
Par Majboor Kar Diya Jaa Raha Hai. Jaisa Ke Yeh Zaeef Hadees Hai Jis 
Mein Allaah Ki Rahmat Ko Sirf Ramazaan Ke Pehle Ashrah (Shuru Ke 
Dus Din) Tak Hi Mehdood Kar Diya Aur Maghfirat Doosra Ashrah 
(Doosre Dus Din) Tak Aur Jahannam Se Nijaat Teesra Ashrah (Aakhri Ke 
Dus Din) Tak Kya Allaah Ta'aalaa Poorey Maheenah Ek Saath Teen Cheezein 
(Rahmat, Maghfirat, Jahannam Se Aazaadi) Nahi Kar Sakta? (Maaz 
Allaah). Woh (Allaah) Tou Har Cheez Par Qudrat Rakhne Waala Hai. 

Aur Hadd Tou Yeh Hai Ke Teenon Ashrey Ke Duaaein Bhi Maujood Hai 
Har Dus Din Ke Liye Alag Alag. 

Aur (Shaitaan) To Tumhein Allaah Ta'aalaa Par Un Baaton Ke Kehne Ka 
Hukm Deta Hai Jin Ka Tumhein ILm Nahi. [Soorah Al-Baqarah, Aayat: 169] 

ASR KE BA'D NA SONEY Kl ZAEEF HADEES KA RADD. 

1. Shaikh Al-Albaani (Rahimahullaah) Ne Kaha : 

"Woh Hadees Jo A'sr Ke Ba'd Na Soney Ke Baarey Mein Hai Woh Zaeef 
Hai." [Silsilah Ahaadees Az-Za'eefah No. 39 of Al-Albaani] 

2. Ibn Usaimeen (Rahimahullaah) Ne Kaha : 

"Sona Allaah Ki Taraf Se Barkat Hai Jaisa Ke Neend Humey Tandrusti 
Deti Hai AurThakaan Ko Door Karti Hai. 

[Tafseer Juzz Amma, Pg : 22] 

3. Ibn Al-Qayyim (Rahimahullaah) Ne Kaha : 

"Hadd Se Zyaadah Sona Dil Ko Murda Kardeta Hai, Jism Ko Wazan Aur 
Waqt Ko Barbaad Karta Hai." [Madaarij As-Saalikeen Vol-1, Pg : 453] 

Ibn Al-Qayyim (Rahimahullaah) Ne Kaha : 

"Soney Ka Behtareen Waqt Raat Ki Shuru Mein Hai Aur Din Ke Beech 
Mein Hai." [Madaarij As-Saalikeen, Vol-1, Pg : 459] 

MAUZOO RIVAYAAT KISEY KEHTE HAIN ? 

Woh Rivaayat Jo Kisi Bhi Ahaadees Ki Kitaabon Mein Maujood Na Ho Aur 
Kisi Insaan Ne Banaayi Ho Usey Mauzoo Ya Phir Mangharat Hadees 
Kehte Hain. 

Mauzoo Rivaayat. 

Rasool Allaah (;&&) Ek Baar Jihaad Se Apne Sahaaba Ke Saath Waapas 

Aarahey The Tou Nabi Un Ki Taraf Mutawajjey Hokar Kaha: Hum 

Chotey Se Lekar Badey Jihaad Tak Se Waapas Huye Hain. 

Bada Jihaad, Jihaad-Un-Nafs Hai (Ya'ni Apni Khwahishaat Se Jihaad 
Karna Bada Jihaad Hai). 

[Isko Al-Baihaqi Ne Rivaayat Kiya Hai] 

Mangharat Aur Mauzoo: Ibn Hajar (Rahimahullaah) Ne Isey Mangharat Wa 
Mauzoo Rivaayat Kaha Hai, Unho Ne Kaha Ki Yeh Khabar Nabi (Afc) Ne 

Nahi Kaha Balke Yeh Tou Ek Aadmi Jis Ka Naam Ibraaheem Bin Abu 
Alba Tha (Us Ne Buzdili Ki Wajah Se Yeh Kaha Ke Apne Nafs Ka Jihaad 
Afzal Hai). 

EK AUR MAUZOO RIVAAYAT. 

"Ke Mulk (Watan/Country) Se Muhabbat Karna Eemaan Ka Hissa Hai." 

Mazkoora Rivaayat Nabi (Xsfe) Ne Nahi Kaha Hai, Yeh Mauzoo Aur 
Jhoot Hai Jis Ko Nabi Ke Naam Par Mansoob Kiya Gaya Hai. 

DEKHIYE: Kashf Al-Khafa' Wa Muzil Al-Libaas : 1102. 

[Al-Albaani Ki Silsilatul Ahaadees Az-Zaeefa : 36 ; Aur Is Ko AI-SughaanT Ne 
Apni (Kitaab) Al-Mauzooah : 81 Mein Laaya Hai] 

Allaah Raham Karey Hamaare Kuch Naam Nihaad Musalmaan Yeh Bhi 
Kehte Hai Ki Nabi (A&) Ne Kaha "Jis Mulk Mein Rehte Ho Uska 
Qaanoon Maano Aur Ghaddaari Ya Dhoka Mat Do." 

Mera Ek Sawaal Hai Ki Jo Shakhs Yeh Kehta Hai Ki Hamaara Islaam Aur 
Hamaare Nabi (^fefe) Ne Yahi Bataaya Hai Ki Mulk Se Wafadaari Karna 
Laazim Hai. 

Tou Zara Iski Daleel Bhi Tou Bataado, Ke Mere Nabi Ne Aisa 
Kis Kitaab Mein kaha Hai ? 

Aur Apne Aapko Ahle Hadees Kehne Waalon Mein Se Aksar logon Ka Bhi 

Yahi Gumaan Hai Ki Nabi (;&&) Ne Aisa Kaha Hai Jab Ke Ahle Hadees 

Baghair Daleel Ke Baat Hi Nahi Karte, Lekin Is Baat Ko Bina Tehqeeq 
(Research) Ke Yaqeen Karke Doosron Tak Phaila Rahey Hain. 

NABI (;&&) KA NAAM LEKAR JHOOT BOLNE WAALE KA ANJAAM. 

Rasool Allaah (;&&) Ne Farmaaya : 

"Mujh Par Jhoot Mat Baandho Jis Ne Bhi Mujh Par Jaan Boojh Jhoot 
Baandha Woh Yaqeenan Jahannam Mein Jaayega." 

[Saheeh Al-Bukhaari, Kitaab-UI-llm, Hadees : 106] 

EK AUR MAUZOO RIVAAYAT. 

Rasool Allaah (;&&) Ne Farmaaya : 

X'Teen (3) Waqt Duaa Zaroor Qubool Hoti Hai. 

1. Jab Tumhara Jism Kaanmpney Lagey, 

2. Jab Tumhare Dil Mein Darr Paida Ho, 

3. Jab Tumhaari Aakhon Se Aansu Behne Lagey." X 

Aur Jis Ne Yeh Baat Doosron Tak Pohnchaai Us Ke Liye Jannat Mein Ek 
Ghar Hoga. X [Ref : Al-Bukhaarij X 

Yeh Kisi Ki Khud Se Banaayi Huyi Baatein Hain Nabi (XA) Ki Hadees Nahi. 

EK AUR MAUZOO RIVAAYAT KA BAYAAN. 

X Jab Shohar Aur Beewi Ek Doosrey Ko Muhabbat Ki Nazar Se Dekhte 
Hain Tou Allaah Un Donon Par Rahmat Ki Nazar Se Dekhta Hai. X 

[Bukhaari 6:19, Tirmizee : 14:79] X 

Yeh Hadees Na Tou Bukhaari Mein Hai Aur Na Hi Tirmizee Mein Aur Na 
Hi Koi Doosrey Ahaadees Ki Kitaabon Mein Hai. 

Suyooti Ne Is Hadees Ko Unki Kitaab Jaami As-Sagheer Mein Zikr Kiya Hai 
Lekin Yeh Saheeh Nahi Hai. Balke Yeh Mangharat Hadees Hai. Aur Isko 
Albaani (Rahimahullaah) Ne Apni Kitaab Silsilah Ahaadees Az-Zaeefa Wal 
Mauzooah : 3274 Mein Mangharat Wa Mauzoo Kaha Hai. 

Rasool Allaah Ne Farmaaya : 

"Mujh Par Jhoot Mat Baandho, Jis Ne Bhi Mujh Par Jhoot Baandha 
Woh Jahannam Mein Jaayega." 

[Saheeh Muslim, Hadees : 02 ; Saheeh Al-Bukhaari : 106] 

Mujh Par Jhoot Mat Baandho Matlab Nabi (Xsfc) Ka Naam Lekar Kehna 

Ke Nabi Ne Aisa Aisa Kaha Hai. Jab Ke Rasool Allaah Ne Waisa Kuch Kaha 
Hi Nahi. Tou Aisey Shakhs Ko Chaahiye Ke Apna Thikaana Jahannam 
Mein Talaash Karein. 

MAYYAT KE PAAS SURAH YAASEEN PADHNA. 

Raavi-e-Hadees Maqil Bin Yasaar. 

Rasool Allaah (Xsfe) Ne Soorah Yaaseen Ke Baarey Mein Farmaaya : 

"Isey Apne Faut Hone Waalon Ke Paas Padha Karo." 

[Sunan Ibn Maajah, Jild 2, Hadees : 1448] Darjah: Zaeef] 

FAAEDAH: Mazkoora (Oopar Zikr Ki Gayi) Rivaayat Zaeef Hai, Is Liye Qareeb 
Ul Marg (Shakhs) ParSoorah Yaaseen Padhney Ka Rivaaj Saheeh Nahi Hai, 

Is Ki Bajaaye Us (Mayyat) Ke Liye (Maghfirat) Ki Duaa Ki Jaaye Ke Yaa 
Allaah ! Us Ke Liye Is Dushwaar Marhaley Ko Aasaan Farmaa Dey. 

Soorah Yaaseen Ho Ya Koi Aur Soorat Ho Ya Poori Qur-aan Ho Mayyat Ko 
Nahi Pohanchti. Mayyat Ko Kya Cheezein Pohanchti Hai Woh Nabi (Ai&) 
Ne Batlaa Diya Hai Is Ke Alaavah Koi Bhi Doosri Cheezein Nahi Pohanchti. 

WOH CHEEZEIN JO MAYYAT KO POHACHTI HAI. 

1. Sadaqah-e-Jaariyah (Continues Charity). 

2. Aisa ILm Jis Se Doosron Ko Faaedah Pohanchey. 

3. Neyk Beta Apne Baap Ke Liye Duaa Karey. 

[Saheeh Muslim, Kitaab-ul-Vasiyat, Hadees : 4223 or 1631] 

Saheeh Ahaadees Rehne Ke Baavajood Zaeef Aur Mauzoo Rivaayaat 
Par Amal Karna Bewaqoofi Aur Kam ILm Ki Nishaani Hai. 

